Супруга Емилија Мунчић годинама бавила се добротворним радом. Била је прва председница Добротворне задруге Српкиња у Бечкереку, основане 1884. године. Још 1878. године као овлашћена од стране угарске државе, скупљала је по Банату прилоге за рањенике у Србији. За време Српско-бугарског рата 1885. организовала је прикупљање и слање санитетског материјала за 3.000 рањеника након битке код Сливнице. Због тога ју је краљ Милан Обреновић годину дана касније одликовао медаљом краљице Наталије.